# Konferensen

Konferensen (lit. ‘La conferència’) és una pel·lícula slasher sueca del 2023 dirigida per Patrik Eklund i coguionada amb Thomas Moldestad. Basada en la novel·la homònima de Mats Strandberg del 2021, ha estat subtitulada al català.

## Sinopsi

Un grup de treballadors municipals assisteix a una conferència que pretén enfortir la construcció d'equips. L'estat general de la trobada s'enterboleix quan es comença a estendre el rumor que hi ha hagut corrupció. Aquest rumor es materialitza en haver-hi un psicòpata misteriós emmascarat a semblança de Pinotxo que persegueix els participants de la conferència i els assassina un per un.

## Repartiment

* Katia Winter com a Lina
* Eva Melander com a Eva
* Adam Lundgren com a Jonas
* Bahar Pars com a Nadja
* Maria Sid com a Ingela
* Marie Agerhäll com a Cleo
* Christoffer Nordenrot com a Kaj
* Amed Bozan com a Amir
* Lola Zackow com a Jenny
* Claes Hartelius com a Torbjörn
* Cecilia Nilsson com a Anette
* Jimmy Lindström com a Karl
* Martin Lagos com a Roger
* Robert Follin com a Sotis
* Margareta Pettersson (actriu de veu)

## Producció

El guió va ser escrit pel director Patrik Eklund i Thomas Moldestad, que es van basar en la novel·la Konferensen de Mats Strandberg, publicada el 2021. El film va ser encarregat per Netflix i produït per Ina Sohlberg per a SF Studios. L'equip de producció també va incloure Tove Jansson, Eva von Bahr i Love Larson com a maquilladors (que van guanyar un premi Guldbagge pel resultat), Ingrid Sjögren com a dissenyadora de vestuari i Tim King, Jonathan Ridings i Mats Strandberg com a productors executius juntament amb Jimm Garbis com a productor associat.
Gran part de les escenes es van rodar a Estocolm i els voltants. De fet, es creu que el llac Mälaren va ser una de les localitzacions de la pel·lícula.

## Estrena

Es va estrenar el divendres 13 d'octubre del 2023 a través de la plataforma Netflix. Va sortir en la temporada de l'any prèvia a Halloween.

## Recepció
### Crítica

Al lloc web de ressenyes Rotten Tomatoes, el 74 % dels 19 crítics que la van ressenyar va trobar-la bona i va rebre una puntuació mitjana de 5,9/10.
Pel que fa a la crítica cinematogràfica, Alexander Kardelo de MovieZine va donar-li 4 estrelles de 5, argumentant que era una «comèdia slasher brutalment entretinguda» i que «ofereix a l'audiència una experiència intensa i terrorífica que li pessigolleja el pit fins a matar-la de por». Karolina Fjellborg d'Aftonbladet va puntuar-la igual, qualificant-la d'un «cop d'aire fresc, festiu; una pel·lícula slasher que combina alguns dels enfocaments clàssics del gènere amb personatges molt suecs en un context molt suec». En canvi, Mrinal Rajaram de Cinema Express va donar-li 2,5 punts de 5, atès que «la premissa és interessant» i «té molt de potencial», però «es perd en l'ús de clixés de slashers», amb la qual cosa «l'expectativa ràpidament es torna decepció i acaba en avorriment». En darrer lloc, Emiliano Basile d'EscribiendoCine va valorar-la amb un 6/10: «Patrick Eklund fa una comèdia slasher desavergonyidament gore i amb sàtira social que fa reflexionar sobre la increïble capacitat de resistència de l'ésser humà».

### Premis i nominacions

| Any | Premi | Categoria | Receptor(s) | Resultat | Ref. |
| 2023 | 59ns Premis Guldbagge | Millor maquillatge i pentinats | Tove Jansson, Eva von Bahr i Love Larson | Guanyador | |
| 2023 | 59ns Premis Guldbagge | Millors efectes visuals | Alan Banis i Andreas Hylander | Nominat | |

## Referències

* ↑ Bergqvist, Mattias. «Netflix bekräftar ”Konferensen” med Lundgren, Winter och Melander» (en suec). Expressen, 01-02-2023. [Consulta: 15 octubre 2023].
* ↑ «Konferensen». Goita què fan, ara!, 2023. [Consulta: 10 agost 2024].
* 1 2 Fjellborg, Karolina. «En störtskön svensk slasher på Netflix» (en suec). Aftonbladet, 13-10-2023. [Consulta: 15 octubre 2023].
* ↑ Bergqvist, Mattias. «Netflix gör film av Mats Strandbergs "Konferensen" – alla detaljer» (en suec). Expressen, 01-02-2023. [Consulta: 14 juliol 2024].
* 1 2 Rätzer, Sarah. «Här är alla vinnare på Guldbaggegalan 2024» (en suec). Expressen, 15-01-2024. [Consulta: 4 gener 2025].
* ↑ «The Conference (Konferensen)» (en castellà). Cineuropa. [Consulta: 14 juliol 2024].
* ↑ Shrestha, Naman. «The Conference: Every Filming Location of the Netflix Movie» (en anglès americà). The Cinemaholic, 11-10-2023. [Consulta: 14 juliol 2024].
* ↑ Fecou, Louie. «Where was The Conference filmed? Horror Locations Explained» (en anglès britànic). Ready Steady Cut, 17-10-2023. [Consulta: 14 juliol 2024].
* ↑ Romanchick, Shane. «A Company Retreat Goes Horrifyingly Wrong in 'The Conference' Trailer» (en anglès). Collider, 15-09-2023. [Consulta: 15 octubre 2023].
* ↑ Adejobi, Alicia. «Netflix's 'brutal' Swedish horror will put you off office team building» (en anglès). Metro, 19-10-2023. [Consulta: 14 juliol 2024].
* ↑ «The Conference». Rotten Tomatoes. [Consulta: 14 juliol 2024].
* ↑ «Skräckpremiär på Netflix! "Konferensen" hyllas (och slaktas) av kritikerna» (en suec). MovieZine, 13-10-2023. [Consulta: 14 juliol 2024].
* ↑ Rajaram, Mrinal. «The Conference Movie Review: It had the potential to be a classic whodunnit but ends up being a campy slasher flick» (en anglès). Cinema Express, 15-10-2023. [Consulta: 14 juliol 2024].
* ↑ Basile, Emiliano. «Crítica de "La conferencia (Konferensen)", la máscara de la hipocresía» (en castellà). EscribiendoCine, 21-10-2023. [Consulta: 14 juliol 2024].
* ↑ Pham, Annika. «Axel Petersen’s Shame on Dry Land leads Swedish Guldbagge nominations» (en anglès). Nordisk Film, 14-12-2023. [Consulta: 4 gener 2025].